b'\n_START_ARTICLE_\nJanez Poklukar\n_START_SECTION_\n\xc5\xbdivljenjepis\n_START_PARAGRAPH_\nRodil se je v Kranju, osnovno \xc5\xa1olo pa je obiskoval v Zgornjih Gorjah. Po maturi na Gimnaziji Jesenice je leta 2004 zaklju\xc4\x8dil \xc5\xa1tudij medicine na Medicinski fakulteti Univerze v Ljubljani ter nato \xc5\xa1e strokovni izpit s pohvalo iz interne medicine. Leta 2010 je postal samostojni ob\xc4\x8dinski svetnik v Ob\xc4\x8dini Gorje. Istega leta se je zaposlil v Splo\xc5\xa1ni bolni\xc5\xa1nici Jesenice, med drugim deloval na podro\xc4\x8dju kardiologije ter intenzivne in interne medicine. Nekaj let je bil tudi predstojnik oddelka slednje. Po odhodu Igorja Horvata z mesta direktorja bolni\xc5\xa1nice, je Poklukar postal vr\xc5\xa1ilec dol\xc5\xbenosti, leta 2014 pa direktor jeseni\xc5\xa1ke bolni\xc5\xa1nice._NEWLINE_1. avgusta 2019 je uradno postal generalni direktor UKC Ljubljana, kjer je zamenjal Ale\xc5\xa1a \xc5\xa0abedra.\n_START_SECTION_\nLokalna politika\n_START_PARAGRAPH_\nDejaven je tudi v Teka\xc5\xa1ko smu\xc4\x8darskem klubu Bled, v katerem je od leta 2004 podpredsednik, ter v Smu\xc4\x8darskem klubu Bled. Med letoma 2013 in 2017 je bil \xc4\x8dlan sveta zavoda O\xc5\xa0 Gorje, bil je tudi \xc4\x8dlan nadzornega odbora, predsednik odbora za turizem ter \xc4\x8dlan odbora za negospodarstvo Ob\xc4\x8dine Gorje ter predsednik komisije za potrditev mandatov \xc4\x8dlanov sveta in ugotovitve izvolitve \xc5\xbeupana Ob\xc4\x8dine Gorje leta 2010. Leta 2010 je bil na samostojni listi izvoljen za ob\xc4\x8dinskega svetnika Ob\xc4\x8dine Gorje, prav tako leta 2014 na predlog SDS.\n_START_SECTION_\nZasebno\n_START_PARAGRAPH_\nJe poro\xc4\x8den in o\xc4\x8de petih otrok.'